KIRJALLINEN KYSYMYS P-2527/00 esittäjä(t): Luciano Caveri (ELDR) komissiolle. Mont Blancin tunneli.



Virallinen lehti nro 103 E , 03/04/2001 s. 0174 - 0174



KIRJALLINEN KYSYMYS P-2527/00 esittäjä(t): Luciano Caveri (ELDR) komissiolle (25. heinäkuuta 2000) Aihe: Mont Blancin tunneli Italian ja Ranskan välinen tunneli on ollut suljettuna liikenteeltä 24. maaliskuuta 1999 lähtien. Tuolloin Mont Blancin tunnelin sisällä syttyi tulipalo, jonka seuraukset olivat traagiset. Viimeisimpien tietojen mukaan maaliskuussa 2001 saataisiin päätökseen kunnostustyöt, jotka on uusien turvallisuusmääräysten mukaan suoritettava ennen kuin tunneli voidaan avata uudelleen ja joiden tarkoituksena on estää tällaisten vakavien onnettomuuksien toistuminen. Tämä tieosuus, sekä rakenteilla olevan moottoritien suunniteltu lisäosuus Italian puoleisella rinteellä, on jo sisällytetty Euroopan laajuisiin liikenneverkkoihin, mikä kertoo sen merkityksestä Alppien ylitysreittinä. Maantieliikenteen liiallisesta määrästä Alppien alueella on keskusteltu laajasti ja keskustelu on ollut entistäkin vilkkaampaa Mont Blancin tunnelin tulipalon traagisten seurausten vuoksi. Tunnelin avaamisesta käydyissä keskusteluissa on esitetty kaksi vaihtoehtoa: toinen niistä kieltäisi TIR-ajoneuvoliikenteen tunnelissa kokonaan ja toinen taas asettaisi tiukan kiintiön ajoneuvojen määrälle. Lisäksi Aostanlaakson autonomisen alueen ja Valais'n kantonin aloitteesta on jälleen otettu esiin suunnitelma Aostan ja Martignyn välisestä rautatietunnelista ja Milanosta tulevasta rautatieyhteydestä. Suunnitelma on otettu huomioon myös Italian vuoden 2000 talousarviossa. Reittiä ei ole kuitenkaan vielä sisällytetty EU:n ensisijaisten tavoitteiden joukkoon. Voisiko komissio näin ollen ilmoittaa, sisällytetäänkö Aostan ja Martignyn välinen rautatietunneli sekä siihen liittyvät rautatieyhteydet tuleviin Euroopan laajuisia rautatieliikenneverkkoja koskeviin asiakirjoihin? Loyola de Palacion komission puolesta antama vastaus (12. syyskuuta 2000) Komission hallussa olevien tietojen mukaan on todellakin olemassa hanke, joka koskee Aostan ja Martignyn välistä uutta rautatietä. Hanke ei liity mihinkään niistä yhteyksistä, jotka määritellään Euroopan laajuisen liikenneverkon kehittämiseksi 23. heinäkuuta 1996 tehdyn parlamentin ja neuvoston päätöksen N:o 1692/96/EY(1) rautatiekartoissa. Komissio tarkastelee parhaillaan, pitäisikö kyseisiä suuntaviivoja tarkistaa, ja katsoo, ettei vaikuta tällä hetkellä perustellulta lisätä suuntaviivoihin hankkeessa tarkoitettua uutta yhteyttä. Kansalliset viranomaiset eivät ole esittäneet yhteyttä koskevaa pyyntöä. Lisäksi rautateiden ja maanteiden tavara- ja henkilöliikennettä koskevan Euroopan yhteisön ja Sveitsin valaliiton välisen sopimuksen mukaan viranomaisten on työskenneltävä yhdessä toteuttaakseen koordinoidusti rautateiden infrastruktuuria koskevia toimenpiteitä. Uuden Sveitsin yhteyden sisällyttäminen Euroopan laajuisia verkkoja koskeviin karttoihin vaatisi siten neuvotteluja Sveitsin viranomaisten kanssa. Myöskään ne eivät ole ilmaisseet kiinnostusta hankkeeseen. Jos kuitenkin kansalliset viranomaiset ja Sveitsin viranomaiset esittävät tällaisen pyynnön edellä mainitun sopimuksen mukaisesti perustetussa sekakomiteassa, komissio tarkastelee sitä asian vaatimalla huolellisuudella. Komissio muistuttaa kuitenkin, että Alppien infrastruktuureja koskevia päätöksiä on analysoitava kokonaisvaltaisesti. Analyysissä on otettava huomioon voimassaolevien suuntaviivojen mukaiset Euroopan laajuisia rautatieverkkoja koskevat tärkeät hankkeet, joita jo tutkitaan tai toteutetaan, kuten esimerkiksi Essenin Eurooppa-neuvoston hyväksymät hankkeet eli Lyon-Torino-yhteys ja Brennerin solan kautta kulkeva Veronan ja Münchenin välinen rautatie. (1) EYVL L 228, 9.9.1996.